Puolue aikoo lähettää sijais-Sipilän puhujamatkoille.

Jos jaksaisi harrastaa huonoja kielikuvaleikkejä, kuluvaa viikonloppua voisi kuvailla poliittisesti myrskyisäksi, sillä sekä SDP, kokoomus että keskusta ovat kokoontuneet eri puolille Suomea käynnistämään eduskuntavaalikampanjoitaan – ja syyttelyt sekä erilaiset naljailut kolmen suurimman puolueen välillä ovat käyneet yllättävänkin kuumina.

Keskustan lauantai-iltana käynnistynyt vaaliristeily Tallinnaan saattaa tosin muuttua kirjaimellisestikin myrskyisäksi, sillä Norjaa jopa 40 m/s tuulenpuuskilla riepotellut Laina-myrsky saapuu eteläiseen Suomeen sunnuntaiaamuna.

– Saa nähdä kumpi kaatuu aikaisemmin, tuopit pöydällä vai Stubbin hallitus, kaksi keskustaristeilylle osallistunutta miestä naureskeli baarissa laivan tehdessä lähtöä Helsingin Länsisatamasta kohden Tallinnaa.

Samaan aikaan kun iso osa risteilyvieraista jonotti buffetravintolaan, Sipilä uskoi sekä tuoppien, hallituksen että Suomen poliittisen vaalikeväänkin selviävän erilaisten myrskyjen läpi.

– En odota mitään poikkeuksellisen kuumaa vaalikevättä. Mutta totta kai meidän asetelmamme, kun lähdemme selkeänä gallupjohtajana emmekä haastajana, on erilainen. Tähän olemme pyrkineet ja tämä kestetään, Sipilä totesi Iltalehdelle.

– Mutta kyllä tässä pitää varautua kaikenlaisiin myrskyihin niin politiikassa kuin merellä.

Hurmosta

Sipilä luotti siihen, että keskustaväen henkinen mopo ei lähde pahemmin keulimaan, vaikka gallupit ovat ennustaneet puolueelle suorastaan murskavoittoa huhtikuun eduskuntavaaleissa.

– Viime vaalien lopputulos oli sen verran nöyryyttävä, että uskon porukalla olevan jalat hyvin maassa, vaikka tunnelma onkin nyt parempi.

Keskusta menetti vuoden 2011 eduskuntavaaleissa peräti 16 kansanedustajapaikkaa.

Kannattajien nöyryys oli kuitenkin kaukana risteilyn virallisesta avajaistapahtumasta Tallinkin Baltic Queenin yökerhossa, jossa oli välillä melkein hurmoksellinen tunnelma.

Avajaisissa nähtiin muun muassa puolueen varapuheenjohtajat Anu Vehviläinen ja Annika Saarikko tanssimassa mustissa ilta-asuissa, myös puoluesihteeri Timo Laaninen otti pari valssiaskelta.

Sipilä 2.01

Keskusta paljasti risteilyllään salassa pidetyn vaaliaseen, robottiversion puheenjohtaja Juha Sipilästä. Aidon puheenjohtajan mukaan mekaaninen versio aiotaan lähettää pitämään puheita ainakin Pohjois-Pohjanmaalla. JOHN PALMEN

Varsinainen yllätys oli kuitenkin lauantain aikana Oulusta kahdessa laatikossa salamyhkäisesti laivalle kuljetettu ”suuri salaisuus”.

Se paljastui Sipilän näköisrobotiksi, joka ei sentään liikkunut, mutta poikkesi perinteisistä vahanukeista siinä, että se ”puhui”.

Malliaan joitakin senttiä pitemmän ja hoikemman robotti-Sipilän haastattelijana toimi aito puheenjohtaja, ja robotti naljaili lihaisammalle vastineelleen muun muassa tämän vatsanympäryksestä ja keuhkoveritulpasta.

Sipilä kertoi Iltalehdelle robotin olevan parannettu versio keskustan puheenjohtajasta, ”Sipilä versio 2.01”, ja sille on suunniteltu kuulemma ihan oikeaakin käyttöä.

– Oulun suunnalla on oltu huolissaan, että puolueen puheenjohtaja ei ehdi liikkua tarpeeksi omassa vaalipiirissään. Nyt robotin on tarkoitus liikkua Pohjois-Pohjanmaalla pitämässä puheita.

Robotti-Sipilän on rakentanut oululainen taiteilija Kimmo Takarautio. Sipilän osuus robotin teknisestä toteuttamisesta liittyy nimenomaan audiopuolelle.

– Puheyhteys toimii bluetoothilla, ja aina vähän jännittää miten se toimii. Ainakin nyt se tuntui toimivan, Sipilä totesi tyytyväisenä robotin lanseerauksen jälkeen.

Koko laiva keskustalaisia

Keskusta on varannut vaaliristeilylleen kokonaisen Tallinnan-laivan, ja innokkaita keskustalaisia lilluu Suomenlahden pomppuisilla aalloilla tällä hetkellä yli 1800.

– Olen ollut näillä keskustan risteilyllä mukana ainakin kymmenen kertaa eri rooleissa, tällä kertaa laiva täyttyi helpommin kuin koskaan aikaisemmin. Ei ole hirveän vaikea arvata, mistä se johtuu, keskustan puoluesihteeri Timo Laaninen totesi viitaten puolueen gallupmenestykseen.